b'\n_START_ARTICLE_\nNavadni le\xc5\xa1nikar\n_START_SECTION_\nOpis\n_START_PARAGRAPH_\nNavadni le\xc5\xa1nikar je v Sloveniji pogosta vrsta metuljev, ki preko kril meri med 35 in 45\xc2\xa0mm. Samci imajo enotno temno rjavo obarvano zgornjo stran kril, medtem ko ima samica na zgornji strani sprednjih kril ve\xc4\x8dje rjavo oran\xc5\xbeno pego. Oba spola imata v zunanjem zgornjem kotu sprednjih kril izrazito navidezno oko. Sprednja krila so spodaj oran\xc5\xbeno rjava, v zgornjem zunanjem kotu pa imajo zna\xc4\x8dilno \xc4\x8drno liso v obliki o\xc4\x8desa. Spodnja stran zadnjih kril je sivo rjava, s \xc5\xa1irokim svetlej\xc5\xa1im pasom, na katerem sta lahko dve rumeno obrobljeni \xc4\x8drni pegi. Samci so o\xc4\x8ditno manj \xc5\xbeivih barv od samic, so pa tudi bolj\xc5\xa1i letalci. Te metulje najpogosteje opazimo na gozdnih obronkih in jasah ter grmovnatih obmo\xc4\x8djih, pa tudi na travnikih in ob obdelovalnih povr\xc5\xa1inah. Pojavlja se od morja do gozdne meje med majem in septembrom._NEWLINE_Gosenice se prehranjujejo s travami, med katerimi so najpomembnej\xc5\xa1e vrste navadna latovka (Poa trivialis) ter travni\xc5\xa1ka latovka (Poa pratensis).'